"ידיעות אחרונות" מציג: ניגוד עניינים בינלאומי וסקופ מפוספס | "מעריב" מציג: סקופ שהתפוצץ, ואז עוד פעם. ועוד פעם | וערוץ הספורט מציג זיכרון סלקטיבי
"כפי שפורסם לראשונה" הוא מונח כמעט יומיומי במדור הספורט של "ידיעות אחרונות". פעם הוא בוהק בשער ופעם הוא חבוי בטקסט. מ"פרסום ראשון" על מכבי תל-אביב בכדורסל ועד ל"חשיפה ראשונה" מחדר ההלבשה של ס.כ. נס-ציונה. דעו לכם, קוראים יקרים, "ידיעות אחרונות" (ולכן גם אתם) נמצא בכל מקום ויודע הכל. אבל לפעמים, דווקא כשבאמת צריך, אפילו העיתון של המדינה מתקשה לזהות סקופ. על הידיעה הכי מפוספסת של התקופה האחרונה חתום נח קליגר. לא אשמתו שאנשי הכדורסל ב"ידיעות" פיספסו את משמעות הדיווח שלו מטורקיה. קליגר, בן 84, טס לאליפות העולם בכדורסל, ודיווח משם על ההחלטה המפתיעה של התאחדות הכדורסל העולמית (פיב"א) להגדיל את מספר הנבחרות המשתתפות ביורובאסקט (אליפות אירופה), שיתקיים בשנה הבאה, מ-16 ל-24. המשמעות: הטורניר הקדם-אירופי שהתקיים בחודש שעבר, ונועד לקבוע אילו קבוצות יעלו ליורובאסקט, היה מיותר עבור ישראל לחלוטין; ישראל העפילה לגמר מהטורניר הקדם-אירופי, וההחלטה המאוחרת של פיב"א הפכה את המאמץ של הנבחרת למיותר. שמונה משחקים מסקרנים, ששודרו בערוץ הראשון וריתקו את חובבי הספורט; האימונים, הטיסות, הכספים שהושקעו, המתח וההתרגשות – היו כלא היו. הידיעה של קליגר התפרסמה במדור הספורט בתחתית עמ 9, בבוקסה שכותרתה "פיב"א עושה שרירים". הדיווח על ההחלטה נמסר בתמציתיות לקונית. למרות ההחלטה השערורייתית והמוזרה, קליגר לא תקף אותה משום מה, אף שהוא ידוע כמבקר חריף של ענייני ספורט רבים (לא מזמן תקף את הפרשנים). הפעם בחר דווקא בפרגון לפיב"א: "מוטב מאוחר מאשר לעולם לא". רק למחרת התבררה הסיבה ללויאליות שלו: קליגר הגיע לאליפות העולם כאורח פיב"א, ואף קיבל ממנה עיטור הצטיינות על כהונתו בעבר במשך שלושים שנה כיו"ר ועדת התקשורת מטעמה. תמונתו של קליגר כשהוא מקבל את הפרס פורסמה בעמודי החדשות של "ידיעות" ביום שלישי. ניגוד עניינים בינלאומי. ובחזרה לסקופ שהתפספס: קשה להבין איך איש מעורכי הספורט של "ידיעות" לא קלט שמדובר בידיעת שער לכל דבר, שראויה יותר מרוב ה"חשיפות" שהעיתון מתהדר בהן. לאף עיתון אחר לא היה הסיפור הזה. האתרים גילו את הסיפור רק בשעת לילה מאוחרת. ביום שני בבוקר עסקו בכך רוב הכותרות הראשיות באתרי הספורט. רוב הציטוטים הביעו הלם מוחלט מההחלטה של פיב"א. באתר ערוץ הספורט נרעש כדורסלן הנבחרת, טל בורשטיין: "זו החלטה שערורייתית". לוואלה אמר המאמן אריק שיבק: "הסתכלתי לראות שזה לא ה-1 באפריל". ב-ynet צוטט שי שני, יו"ר איגוד הכדורסל: "יום עצוב לכדורסל באירופה". וחוץ מהכדורסל האירופי, זה היה יום עצוב גם למחלקת ה"פרסום ראשון" בספורט "ידיעות". על ידיעה אחת הם כן עלו באותו יום: כמה מרוויח מאור בוזגלו, שחקן מכבי תל-אביב בכדורגל. את החשיפה הזו הם לא היו מעיזים לפספס. ב"מעריב" יטענו להגנתם שאם היה להם שליח לאליפות העולם בטורקיה, הם לא היו מחטיאים את הסקופ מתחת לסל. בינתיים טוחנים שם בנחת סיפור שהחל אצלם וצבר תאוצה: ביום חמישי שעבר פורסם ב"מעריב" ראיון נרחב, כולל הפניה בשער, עם איזי שירצקי, הבעלים של הפועל קריית-שמונה, ששיחרר כמה הצהרות בגנות ההתאחדות לכדורגל ("אבי לוזון ואחרים ידעו כל השנה שהכסף בהפועל רמת-גן שחור"). שירצקי עשה זאת במחאה על ההחלטה להעמידו לדין משמעתי בעקבות התחצפות לשופט במשחק. למחרת ב"מעריב" פירסם הכתב הוותיק א. טבק טור פולו-אפ, שבו טען כי בכל התאחדות מתוקנת ראיון כזה היה מביא לפתיחת חקירה, רק לא אצלנו. התמונה שצורפה לטור היתה כפולת הראיון מיום חמישי; ויזואל חריג, המלמד כי ב"מעריב" ראו בראיון הזה לא פחות מפצצה מפילת-ממשלה (או לפחות התאחדות). ביום שני חזר שירצקי ל"מעריב", הפעם בדלת הראשית – תמונתו נמרחה על כל השער ("רוצים מלחמה? תקבלו מלחמה"). מה הפעם? בהתאחדות הוחלט להעמיד את שירצקי לדין באשמת ביזוי ההתאחדות ומוסדותיה באותו ראיון. הישג לעיתון, וב"מעריב" שמחו לחזור לבעלים של קריית-שמונה כדי להגביה את הלהבות ולמחזר כמה מאמירותיו, כולל איומים לפוצץ סיפורים על בעלי קבוצות שהתנהלו שלא כדין. הפרשה זכתה לפולו-אפ בתוכנית "רדיו ללא הפסקה", שבה התעמת שירצקי עם אבי לוזון, יו"ר ההתאחדות, שקודם לכן קרא לראשי הקבוצות לתבוע את יו"ר קריית-שמונה על הוצאת דיבה. הפולו-אפ של "מעריב" ביום שלישי לפולו-אפ שלהם מיום שני, שהיה המשך לראיון מיום חמישי, הסתכם בידיעה מרכזית בולטת בעמודי הכדורגל. כאן צורף תצלום השער יום קודם, בבחינת לסחוט את הלימון הסחוט מכל עבריו. סוף דבר: "פרסום ראשון" עלול להיות, כפי שראינו, חרב פיפיות. במקרה אחד דווקא העדרו מאיר באור נלעג את האינפלציה בשימוש בו בדרך כלל. במקרה השני הופך ראיון בלעדי לגולם שקם על יוצרו, מנסה ליצור חדשות בכוח ומכתיב סדר יום ציבורי שנראה מופרך. קרובים קרובים. מוקד העניין של כתבי הספורט ב"ידיעות אחרונות" וב"מעריב" לקראת משחקה של הנבחרת בגיאורגיה היה בהתאם לקרבתם לשחקנים שהם מסקרים ביום-יום. נדב צנציפר ב"ידיעות", המסקר את הפועל תל-אביב, התמקד בימים ראשון ושני באיתי שכטר ובגילי ורמוט, שחקני הקבוצה והנבחרת. יונתן הללי, שליח "מעריב" המסקר את מכבי חיפה, ריאיין בימים ראשון-שני את ליאור רפאלוב ואת בירם כיאל (ששיחק בעונה שעברה בחיפה והעונה עבר לסלטיק). יש לי חלום. ב"ידיעות אחרונות" ריאיינו את משה קשטן בן ה-80, עיתונאי והיסטוריון ספורט (שלא משתמש בסלולר ובאינטרנט), המזוהה עם "שירים ושערים" המיתולוגית. בראיון אמר קשטן כי החלום שלו הוא לחזור לתוכנית אפילו ליום אחד ולהקריא תוצאות משחקים. בעקבות הראיון הודיע דני דבורין, מנהל מחלקת הספורט בקול-ישראל, כי יגשים לקשטן את חלומו. ההפי-אנד המרגש של השבוע.  שבוע אחרי שגימדו את אליפות העולם בכדורסל וביכו "חגיגה שנעלמה", חזרו בערוץ הספורט ובגדול, הפעם עם דרמות והפתעות ענקיות. הסיבה: ערוץ 5 פלוס לייב החל לשדר סוף-סוף מהשלבים המכריעים. פתאום יש עניין וכולם מוזמנים, בתשלום כמובן.  לחיזבאללה התפוצץ מחסן נשק. אחרי מחשבה מעמיקה החליטו באתר "הארץ" שמדובר בענף ספורט לכל דבר. 